钦定古今图书集成/明伦汇编/官常典/第731卷 > 女奚烈资禄
## 钦定古今图书集成/明伦汇编/官常典/第731卷 > 女奚烈资禄

按《金史忠义传》：“资禄，本姓张氏，咸平府人。泰和伐宋，
从军有功，调易县尉，迁潞县主簿。贞祐初，遥授同知
德州防御事，改秦州。三年，遥授同知通远军节度事。
兴定元年，改西宁州刺史，赐今姓。久之，遥授同知临
洮府事，兼定西州刺史。从元帅右都监完颜阿邻破
宋兵于梢子岭。三年，攻破武林关，资禄功最，诏比将”
士迁五官职二等外，资禄更加官职一等。遥授通远
军节度使，刺史如故。五年，遥授陇安军节度使，俄改
金安军。诏曰：“陕西行省奏军官阙员，卿久在行阵，御
下有法，旧隶士卒，多在京兆。今正防秋，关河要冲，悉
心备御。将兵救鄜州。”闰十二月，鄜州破，被执不肯降，
遂死。赠银青荣禄大夫、中京留守。元光元年，言事者
谓“资禄褒赠尚薄。”诏录其二子烈山、林泉，升职一等，
陕西行省军中用之。